Alternativets fiskeriordfører Christian Poll levede i høj grad op til sit partis navn, da han for en uges tid siden stod på Folketingets talerstol og forsvarede sit forslag om at tvinge offentlige institutioner til udelukkende at indkøbe bæredygtige fisk og skaldyr.

Normalt fremstår politikere – særligt når de står på Folketingets talerstol – med en selvbevidst attitude, hvor de kun nødtvungent indrømmer fejl. Christian Polls fremtræden var i den forstand alternativ. Under debatten gik Venstres fiskeriordfører Thomas Danielsen til stålet og spurgte Alternativet, hvad partiet egentlig ville med forslaget, som ingen andre partier umiddelbart kunne støtte i den konkret fremsatte form.

Venstremanden ville vide, om Alternativet havde ulejliget sig med at kontakte andre partier, før de fremsatte beslutningsforslaget. Eller for den sags skyld ministeren.